FI Euroopan unionin virallinen lehti C 294/8

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2012/C 294/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 ARTIKLASSA TARKOITETTU MUUTOSHAKEMUS

”RONCAL”

ΕY-N:o: ES-PDO-0217-0091-13.11.2008

SMM ( ) SAN ( X )

1. Eritelmän kohta (kohdat), jo(i)ta muutos koskee:

—  Nimi — ☒ Kuvaus —  Maantieteellinen alue — ☒ Alkuperätodiste — ☒ Tuotantomenetelmä —  Yhteys maantieteelliseen alueeseen —  Merkinnät — ☒ Kansalliset vaatimukset — ☒ Muuta (täsmennettävä)

2. Muutoksen (muutosten) tyyppi:

—  Yhtenäisen asiakirjan tai yhteenvedon muutos — ☒ Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu, —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutokset:

3.1 Kuvaus:

Poistetaan mahdollisuus käyttää tuotteen valmistuksessa sellaisten lampaiden maitoa, jotka ovat Lacha x Milchschaf -lammasrotujen F1-risteytyksiä.

Täsmennetään, että tuotteen valmistuksessa käytetyn lampaanmaidon on oltava käsittelemätöntä.

tuotteen valmistuksessa on mahdollista käyttää Assaf-rotuisen lampaan käsittelemätöntä maitoa, jos sen määrä on enintään 35 prosenttia käytetyn maidon kokonaismäärästä. Lacha- tai Rasa-rotujen lampaiden käsittelemätön maito on edelleen tuotteen pääasiallinen raaka-aine. Sitä on käytettävä aina, ja sen määrän on oltava vähintään 65 prosenttia maidon kokonaismäärästä.

Lisätään kuvaus tuotteen aistinvaraisista ominaisuuksista.

Annetaan valmiin tuotteen pakkausten painot.

3.2 Alkuperätodiste:

Täsmennetään yksityiskohtaisemmin seikat, jotka osoittavat tuotteen olevan peräisin kyseiseltä alueelta. Kuvataan lammaslaumojen ja juustoloiden rekisteröintijärjestelmä, valvontaelimen hoitama sertifiointijärjestelmä sekä omavalvontaan ja rekisteröityjen juustoloiden jäljitettävyyteen liittyvät velvollisuudet.

3.3 Tuotantomenetelmä:

Tuotteen valmistustapaa ei muuteta, mutta se kuvataan tarkemmin, ja maidon hankinnan vaiheisiin ja juuston valmistukseen viitataan erikseen.

Maidon hankinnasta täsmennetään, mihin tilojen lampaiden ravinto perustuu, missä lämpötilassa maito säilytetään ja miten se kerätään ja kuljetetaan.

Juuston valmistuksesta määrätään lopputuotteen laadun varmistamiseen tähtäävät rajoitukset, jotka koskevat tiettyjen peittämiseen käytettyjen materiaalien käyttöä sekä pinnan käsittelyjärjestelmiä.

3.4 Kansalliset vaatimukset:

Mainitaan maatalous-, kalastus- ja elintarvikeministeriön 3. lokakuuta 2001 antama määräys, jolla ratifioidaan Roncal-alkuperänimitystä koskevan asetuksen muutos.

Mainitaan yhteisön täytäntöönpanomääräykset.

3.5 Muuta:

Täsmennetään ja perustellaan se, että kun tuotetta myydään paloina, se on pakattava alkuperäalueella laatu- ja jäljitettävyyssyistä ja erityisesti siksi, että tuotteen alkuperä ja sen valvonta varmistetaan mahdollisimman hyvin ja tuotteen fyysiset ja aistinvaraiset laatutekijät säilytetään.

Yhteyttä maantieteelliseen alueeseen ei ole muutettu, mutta kyseisten kohtien muotoilua on muutettu hiukan. Maantieteellisen alueen kuvaukseen on lisätty koordinaatit ja viittaukset maantieteellisiin rajoihin ja pinnanmuodostukseen. Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 2 artiklan 3 kohdassa säädettyjen edellytyksien täyttyminen on perusteltu. Tuotteen yhteydestä maantieteelliseen alueeseen annetaan tarkempia tietoja, jotka koskevat kyseisen alueen ilmastoa, pinnanmuodostusta ja maaperää.

YHTENÄINEN ASIAKIRJA

NEUVOSTON ASETUS (EY) N:o 510/2006

”RONCAL”

ΕY-N:o: ES-PDO-0217-0091-13.11.2008

SMM ( ) SAN ( X )

1. Nimi:

”Roncal”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.3 Juusto

3.2 Kuvaus 1 kohdassa nimetystä tuotteesta:

Yleiskuvaus

Juusto on rasvainen, massa on puristettu, maito on lammasroduista Lacha tai Rasa saatua käsittelemätöntä maitoa. Voidaan käyttää myös maitosekoitusta, jossa on Assaf-rotuisen lampaan maitoa, jos noudatetaan seuraavia pitoisuusvaatimuksia:

— Lacha- tai Rasa-rotujen lampaiden maidon osuuden on oltava vähintään 65 prosenttia käytetyn maidon kokonaismäärästä.

— Assaf-rotuisen lampaan maitoa saa olla enintään 35 prosenttia käytetyn maidon kokonaismäärästä.

Roncal-juustoa kypsytetään vähintään neljä kuukautta, joka lasketaan suolausajan lopusta. Juustolla on silloin oltava seuraavat ominaisuudet:

Fyysiset ja kemialliset ominaisuudet

Muoto : lieriö, jonka laidat ovat tasaiset Korkeus : 8–12 cm Paino : 0,8–3 kg Kuori : kova, paksu, karkea, rasvainen, homeinen tai ei, väri ruskea tai oljenvärinen Juustomassa : kova, huokoinen muttei isoja reikiä, tyypillinen tuoksu ja maku, kirpeähkö, leikkauspinnan väri valkoinen tai kellertävä Rasvapitoisuus : vähintään 45 prosenttia kuivapainosta Kosteuspitoisuus : alle 40 prosenttia.

Aistinvaraiset ominaisuudet

Tuoksu ja aromit : voimakas ja läpitunkeva, etupäässä maitomaisia tuoksuja, jonka jälkeen tuntuvat eläimen tuoksut ja mahdollisesti paahtamisen tuoksut. Eläintuoksut ja paahtamisen tuoksut lisääntyvät kypsymisajan mukaan. Perusmaut : tasapainoinen maku, hiukan hapan, jokseenkin suolainen, hyvin vähän tai ei lankaan katkeraa makua. Kolmoishermon aistimukset : neljän kuukauden kypsytyksen jälkeen heikosti kirpeä, mikä vahvistuu ajan mukaan. Jälkimaku : tyypillinen maku säilyy hyvin, katkeraa makua tai vieraita makuja ei esiinny. Koostumus : kiinteä, ei hajoa, suussa tuntuu hiukan rakeiselta, sulaa suussa helposti.

3.3 Raaka-aineet (ainoastaan jalostetut tuotteet):

Roncal-juustoa valmistetaan Navarran itsehallintoalueella edellä mainittujen rotujen lampaiden käsittelemättömästä maidosta luonnon juoksuttimen tai hyväksyttyjen hyydytysentsyymien sekä natriumkloridin avulla.

Maito ei saa sisältää ternimaitoa eikä lääkeaineita, jotka voivat vaikuttaa haitallisesti juuston valmistukseen, kypsytykseen ja säilymiseen.

3.4 Rehu (ainoastaan eläinperäiset tuotteet):

Tiloilla, joilla tuotetaan kyseisen juuston valmistukseen tarkoitettua maitoa, käytetään perusruokintatapana laiduntamista, joka tapahtuu yksinomaan 4 kohdassa määritellyllä tuotantoalueella.

Lampaiden laitumet ovat hyvin vaihtelevia, ja niillä kasvaa runsaasti kotoperäisiä kasveja. Laidunhakoihin kuuluvat muun muassa laakson asukkaiden yhteiskäytössä olevat kunnalliset laidunmaat sekä tasaisempien vyöhykkeiden laitumet, joita käytetään lypsyaikoina. Osa ruohosta säilytetään talven varalle.

Lampaille annetaan tavallisesti lisäravintoa, kun ravinnontarve on suuri, eli tiineys- ja imetysajan loppupuolella. Silloin käytetään tilalta saatavaa viljaan, öljykasveihin, vihanneksiin ja heinään perustuvaa rehua sekä kylvömailasta. Lisäravintoa voidaan antaa myös, jos sääolot ovat erityisen hankalat eikä lampaita voi päästää ulos laitumelle.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Roncal-juuston valmistukseen käytettävän maito on tuotettava kokonaan 4 kohdassa nimetyllä tuotantoalueella.

Roncal-juustojen valmistuksen ja kypsytyksen on tapahduttava kokonaan 4 kohdassa nimetyllä valmistus- ja kypsytysalueella.

3.6 Viipalointia, raastamista, pakkaamista jne. koskevat erityiset säännöt:

— Roncal-juusto voidaan myydä kokonaisina tai paloina.

— Jos se myydään paloina, on palat pakattava rajoitetulla valmistusalueella. Tämä vaatimus on oikeutettu seuraavista syistä: a) Kun juusto leikataan paloiksi, ainakin kaksi palan leikkauspinnoista jää ilman kuoren antamaa suojaa. Jotta paloiksi leikatun Roncal-juuston aistinvaraiset ominaisuudet säilyisivät, on vaadittava, ettei paloittelun ja palojen pakkaamisen välinen aika ole pitkä, jotta voidaan välttää kuivuminen, hapettuminen ja outojen värien esiintyminen. b) Roncal-juuston kuoreen ei ole poltettu suojattua alkuperänimitystä osoittavaa merkkiä, vaan juusto tunnistetaan siten, että toimijan etiketissä käytetään sanaa ”Roncal” ja suoraan tuotteen pinnalle pannaan valvontaelimen antamat vastaetiketit. Tästä johtuu, että aitouden osoittavia merkkejä ei ehkä jää näkyviin mihinkään osaan, kun juusto paloitellaan. Tämän vuoksi paloiteltu tuote on aitouden varmistamiseksi pakattava alkuperäpaikassa valvontaelimen valvonnassa.

3.7 Merkintöjä koskevat erityiset säännöt:

Alkuperänimityksellä suojattujen juustojen etiketeissä on sana ”Roncal”, ja niiden mukana on valvontaelimen antama, lähettämä ja valvoma numeroitu vastaetiketti.

4. Maantieteellisen alueen tarkka rajaus:

Tuotantoalue käsittää koko Navarran itsehallintoalueen, joka sijaitsee Iberian niemimaan pohjoisosassa Pyreneiden läntisimmässä osassa.

Valmistus- ja kypsytysalue käsittää Uztarrozin, Isaban, Urzainquin, Roncalin, Garden, Vidángozin ja Burguin kunnat, jotka sijaitsevat Roncalin laaksossa Navarran itsehallintoalueen koillisessa sisäosassa.

5. Yhteys maantieteelliseen alueeseen:

5.1 Maantieteellisen alueen erityisyys:

Roncalin laakson pinnanmuodostus ja ilmasto, joita kuvaillaan jäljempänä, sekä sen lähialueiden täydentävät ominaisuudet ovat aiheuttaneet sen, että seudun paimenet vievät laumansa perinteisesti talvilaitumille Navarran eteläosiin ja kesälaitumille Navarran pohjoisosiin.

Kesä- ja talvilaiduntamisen vuoksi Roncal-juustoa valmistavat juustolat hankkivat maitoa laaksossa laiduntavien laumojen lisäksi myös Roncalin laakson ulkopuolella sijaitsevilta tiloilta. Tilat ovat kuitenkin laaksoa lähellä ja Rasa- ja Lacha-rotujen luonnollisilla levinneisyysalueilla ja Navarran itsehallintoalueen sisällä. Tämän vuoksi on olemassa kaksi maantieteellisesti rajattua aluetta, joista toinen liittyy maidon tuotantoon ja toinen juuston valmistukseen ja kypsytykseen.

Maidon tuotantoalue

Navarran itsehallintoalue sijaitsee Atlantin ja Välimeren ilmastojen siirtymäkohdassa. Ilmasto muuttuu voimakkaasti luoteesta kaakkoon, ja sekä sademäärät että lämpötilat vaihtelevat suuresti. Näiden erojen sekä vuodenaikojen vaihtelun takia eläinten laiduntaminen erillisillä kesä- ja talvilaitumilla on alueella tyypillistä. Sen ansiosta karjan ei tarvitse kärsiä ankarista olosuhteista, ja samalla saadaan ravintoa tasaisesti ympäri vuoden.

Sademäärät vähenevät pohjoisesta etelään päin kaikkina vuodenaikoina, mutta koska alueella on aina laitumia eri vuodenaikoina, laitumilla on aina saatavilla runsaasti kotoperäisiä kasveja, jotka sopivat erittäin hyvin lampaiden ravinnoksi.

Sääolot vaikuttavat huomattavalla tavalla lampaiden hoitoon ja käsittelyyn erityisesti kun otetaan huomioon, että Lacha- ja Rasa-rotujen kasvatus on tavanomaisesti laajaperäistä. Näiden rotujen lampaita on elänyt alueella esihistoriallisista ajoista lähtien, joten lampaat ovat sopeutuneet tämäntyyppiseen hoitoon, johon luonnonympäristö vaikuttaa määräävästi.

Juuston valmistus- ja kypsytysalue

Roncalin laaksolle on tyypillistä sen maantieteellinen eristyneisyys, sillä laakso sijaitsee Pyreneiden vuorten keskellä. Ilmasto vaihtelee korkeimpien alueiden subalpiinisesta ilmastosta matalien osien submediterraaniseen. Kesät ovat lyhyitä ja leutoja ja talvet pitkiä ja lumisia.

Juustoa valmistetaan Roncalin laaksolle tyypillisellä perinteisellä tavalla, johon kuuluu pääasiassa käsittelemättömän lampaanmaidon, luonnon juoksuttimen tai muiden hyväksyttyjen hyydytysentsyymien käyttö sekä vähintään neljän kuukauden kypsytys suolakäsittelyn päättymisen jälkeen.

5.2 Tuotteen erityisyys:

Juusto, jonka massa on puristettu, huokoinen mutta ilman isoja reikiä, rasvainen, jolla on kova luonnollinen kuori, ei käärettä eikä pintakäsittelyä, väri leikkauspinnassa valkoisesta kellertävään, luonteenomainen, voimakas ja läpitunkeva tuoksu ja luonteenomainen, hiukan hapan, voinen ja hiukan kirpeä maku.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Roncalin laaksossa tuotetuilla juustoilla on hyvin erottuvat vuodenajasta riippuvat ominaisuudet, jotka johtuvat perinteisestä tuotanto- ja valmistusjärjestelmästä: maito tuotetaan marraskuun ja maaliskuun välisenä aikana ja tuote kypsytetään tietyllä alueella.

Juuston erityiset aistinvaraiset ominaisuudet johtuvat erilaisista tekijöistä:

— Kun raaka-aineena käytetään lampaan maitoa, jota ei ole lämpökäsitelty, tuotteeseen saadaan monenlaisia mikrobeja, mikä antaa juustolle kypsymisen aikana erityisiä ominaisuuksia. Tämä on hyvin tärkeää juustolle, jonka kypsymisaika on pitkä.

— Perinteinen valmistusmenetelmä, joka on ollut käytössä ikimuistoisista ajoista: käsittelemättömästä lampaanmaidosta valmistettu juusto, jonka massa on puristettu, ei keitetty, joka on entsymaattisesti hyydytetty ja kypsytetty vähintään neljä kuukautta ja jolla on luonnollinen kuori.

— Hyydytys juoksutteen, maitohappobakteerien ja käsittelemättömässä lampaanmaidossa esiintyvien bakteerien avulla sekä kypsytys vähintään neljä kuukautta antavat luonteenomaisen kirpeän maun ja varmistavat (alhaisen veden ja pH:n aktiivisuuden takia) patogeenisten mikro-organismien puuttumisen.

— Pelkästään Roncalin laaksossa tapahtuvan juuston kypsytyksen olosuhteet määräävät entsymaattiset (proteolyysi, lipolyysi) ja mikrobiaaliset (laktokokit, laktobasillit, enterokokit ym.) aktiivisuudet, jotka antavat juustolle sen erityiset aistinvaraiset ominaisuudet.

— Juuston kuori on luonnollinen eikä pintaa käsitellä. Juuston kypsyminen antaa sille tietynlaisen kuoren, joka on kaupallisesti erottava piirre.

Lacha- ja Rasa-rodun lampaat, joita pääasiassa käytetään juustoon tarvittavan maidon tuotantoon, ovat eläneet tuotantoalueella esihistoriallisista ajoista lähtien. Lampaat ovat osittain sen vuoksi tottuneet ankariin sääoloihin ja laitumien erityisominaisuuksiin. Laidunten kasvisto antaa juustolle hyvin erityisiä aistinvaraisia ominaisuuksia.

Eritelmän julkaisuviite:

(asetuksen (EY) N:o 510/2006 5 artiklan 7 kohta)

http://www.navarra.es/NR/rdonlyres/E04A0F92-7922-42E2-A2BA-EEA2D24C8527/223122/PliegoDOPRONCAL184122.pdf

(1) EUVL L 93, 31.3.2006, s. 12.